section_heading: Prvi odbor i članovi
paragraph_text: Na osnivačkoj skupštini Saveza bili su nazočni pedstavnici HAŠK-a, I. hrvatskoga mačevalačkoga kluba, I. hrvatskoga sklizalačkoga društva, I. hrvatskoga automobilskoga kluba, I. hrvatskoga biciklističkoga kluba, Zagrebačkoga koturaškoga kluba Orao i Hrvatskoga športskoga kluba Academia, svi iz Zagreba. Za prvog predsjednika izabran je prof. Ljudevit Andrassy, a za tajnika Milovan Zoričić. Zbog političkih previranja u tadašnjoj Austro-Ugarskoj monarhiji do odobrenja rada i pravila HŠS-a došlo je tek 10. kolovoza 1910. godine. 1912. godine novim članovima postaju Koturaško društvo Sloga iz Varaždina, Veslački klub Neptun iz Osijeka, Koturaški klub Zvijezda iz Karlovca, te Hrvatsko planinarsko društvo, Koturaško društvo Sokol, Športski klub Concordia, Hrvatski tipografski športski klub Zagreb i Prvi hrvatski građanski športski klub, svi iz Zagreba. 1913. godine Savezu pristupa i Športski klub Ilirija iz Ljubljane. HŠK Hajduk iz Splita i Hrvatski veslački klub Jadran iz Zadra članovi su od 1914. godine.